Kuruc titkosírás

A kuruc titkosírás kialakulása feltehetően akkor teljesedett ki, amikor Rákóczi fejedelem főhadiszállására francia tisztek érkeztek és ők tanították meg a kuruc diplomácia írástudóit a titkos kulccsal történő levelezésre, mert a legelső rejtjelkulcsok, amelyek a fennmaradt Rákóczi-iratok között találhatóak, azok a francia kormánnyal való levelezés céljaira készültek a francia udvarból kapott rejtjeltáblák használatával. A latinul clavis-nak (kulcs) nevezett rejtjelkulcsokat általában csak a levél írója és a címzett ismerte.

Története 

Már Thököly Imre levelezéseiben is találunk utalást a clavis, azaz rejtjelkulcs használatára és a titkosított üzenetváltásra.

Az ütközetek előtt Rákóczi seregei számára is a környező falvak lakossága és a várbeli iparosok, kereskedők szállították a híreket. A parasztok, illetve a közéjük beállt és beöltözött kuruc katonák számoltak be arról, hol és milyen sáncot ásattak velük a császári parancsnokok. A zárt várakból erődítményekből nehezebb volt a hírek beszerzése. A császári várszolgálat könnyebb részét pénzzel fizetett vagy erőszakkal toborzott férfiak látták el.

A kuruc-labanc világ titkos tevékenységének egyik érdekessége a titkosírás kiterjedt használata. Koncz Márton vízimolnár 1704 nyarán csatlakozott gróf Bercsényi Miklós kuruc seregéhez, aki a maga egyszerű módján, önzetlenül, minden anyagi ellenszolgáltatás nélkül, pusztán hazaszeretettől vezérelve szolgálta a függetlenség ügyét, szerezte be és adta át közvetlenül a kuruc seregek főgenerálisának a császári katonai csapatmozgásokról szóló híreket és információkat A parancsokat és a harci eseményekről szóló jelentéseket gyalogos futárokkal vagy a postajáratokkal továbbították. Gyakran előfordult, hogy az ellenség elfogta őket, az irományt elvette tőlük. A megoldás a titkosírás használata volt. Egy-egy jelkulcsot csak rövid ideig használtak egyszerűségük, megfejthetőségük miatt, és azt csak a levél írója és a címzett ismerhette. II. Rákóczi Ferenc környezetében gondosan előkészített titkosírásos rendszert használtak, melyből több mint 90 titkos kulcs maradt az utókorra. A kulcsszó, a clavis ismeretében a visszafejtéskor az olvasható szöveg fölé kellett írni a kulcsszót, egymás után a sor végi utolsó betűig. A „clavis arithmeticus” rejtjelkulcs segítségével, a betűket a tízes számrendszer tízzel végződő számcsoportjai alkották, a gyakrabban előforduló szótagok, igekötők, tulajdon- és földrajzi nevek számára pedig külön számcsoportokat rendszeresítettek. Rákóczi emigrációs iratai között pedig található egy példa a clavis musicalis magyarországi jelenlétére is. Ez a rejtjelezési mód nem lehetett sem túl gyakori, sem túl kedvelt. Az olvasható ábécét az ötvonalas kotta alá írták. A kotta vonalain pedig a zenei módosítójelek – szünet, kereszt – mellett a különböző hangok, más és más betűt jelentettek. A ritmus, és „hangzás” együttesen kódolt üzenetet tartalmazott. A fejedelem maga is használt titkosírást, sőt ő maga készített hozzá táblázatot, sajátkezűleg írta, illetve fejtette meg a számára fontosabb küldeményeket, például a  „Károlyi urammal való clavis”, „Esterházy uramal való clavis”, „dunántúliakkal való clavis”, „clavis pro domino Nemessányi” folytatott levelezésében. Ugyanakkor kémeinek sikerült a bécsi udvar néhány titkos postáját is megszereznie. Ezeket tisztjei teljes egészében vagy részleteiben meg is fejtették számára.

Az Országos Levéltár gyűjteményében több olyan titkos kulcsot őriznek, amelyek a császári parancsnokok titkos írásjeleinek teljes számú megfejtését vagy legalábbisannak részleteit tartalmazzák: „Császár clavissa Rabutinnal 1706.” „Clavis generalis ex Szatmár a Glöckelspegius cum Bellico Consilio 1704”, azaz Glöckelsperg tábornok, szatmári várparancsnok és a bécsi udvari haditanács között váltott levelek kulcsa.

Jegyzetek

Források
 Láng Benedek: A rejtjelezés technológiájának használata Magyarországon az 1700 körüli években, epa.oszk.hu
 A hírszerzés és kémkedés a magyar hadviselés szolgálatában – VI. A kuruc-labanc világ kémei, titoktan.hu
 A hírszerzés és kémkedés a magyar hadviselés szolgálatában, titoktan.hu
 Tele van titkosírásokkal a magyar történelem, index.hu

További információk 
 Rejtjelek, kódok, titkosírások. Láng Benedek blogja, kripto.blog.hu

A kuruc háborúk
Rejtjelek